**Автомонтьор, ударен от електрически ток**

**I. Обстоятелства:**

Поради внезапен проливен дъжд автоработилница е била наводнена. Автомонтьор, който в момента е бил в обекта, е влязъл в помещението с машината за баланс на гуми, за да изключи електрозахранването на касов апарат. Същият е бил захранван чрез удължител, който в двата си края е имал щепсели, а не щепсел и контакт. В момента на изключване щифтовете на щепсела, който е държал пострадалият, са били под напрежение, в резултат на което той получава удар от ел. ток и по-късно умира.

**II. Причини за злополуката, нарушени нормативните актове и лица, допуснали нарушения:**

1. Работодателят не е оценил риска за безопасността и здравето на работещите по отношение на работните места, работното оборудване, използваните материали и др. на обекта, в нарушение на изискванията на чл. 16, ал. 1, т. 1 от Закона за здравословни и безопасни условия на труд, ДВ бр. 124/1997 г., във връзка с чл. 3 от Наредба № 5 за реда, начина и периодичността на извършване на оценка на риска (ДВ, бр. 47/1999 г.).

2. Главното ел. табло в обекта няма схема с означение на номиналния ток и ясни и четливи надписи, които да показват за коя машина се отнасят монтираните апарати, в нарушение на чл. 200, ал. 1, т. 1 от Наредба № 7 за минималните изисквания за здравословните и безопасните условия на труд на работните места и при използване на работното оборудване (ДВ, бр. 88/1999 г.), във връзка с чл. 821 и чл. 1103 от Наредба № 3 за устройството на електрическите уредби и електропроводните линии (ДВ, бр. 90 и 91/2005 г.)

3. Не е осигурено измерване на импеданса на контура „фаза - защитен проводник“ на ел. съоръженията на обекта, в нарушение на изискванията на чл. 200, ал. 1, т. 2 от Наредба № 7 за минималните изисквания за здравословните и безопасните условия на труд на работните места и при използване на работното оборудване (ДВ, бр. 88/1999 г. във връзка с чл. 261, ал. 1, т. 7 и ал. 4 от Наредба № 16-116, обн. ДВ, бр. 26/2008 г.)

4. Не е осигурено измерване на съпротивлението на заземителните уредби на обекта, в нарушение на изискванията на чл. 200, ал. 1, т. 2 от Наредба № 7 за минималните изисквания за здравословните и безопасните условия на труд на работните места и при използване на работното оборудване (ДВ, бр. 88/1999 г., във връзка с чл. 261, ал. 1, т. 6 и ал. 3 от Наредба № 16-116, обн. ДВ, бр. 26/2008 г.).

5. Работодателят е допуснал в помещението с машината за баланс на гуми да се използва ел. проводник като ел. удължител, който създава опасност от директен контакт с електрически ток, в нарушение на изискванията на чл. 197 от Наредба № 7 за минималните изисквания за здравословните и безопасните условия на труд на работните места и при използване на работното оборудване (ДВ, бр. 88/1999 г.).

**III. Предприети мерки:**

Дадени са предписания за всяко констатирано нарушение е и е потърсена административнонаказателна отговорност на работодателя за установеното в т. 5 нарушение.